WP, Kaapstad-metro onderhandel oor peperduur huurgeld vir stadion | Netwerk24
WP, Kaapstad-metro onderhandel oor peperduur huurgeld vir stadion
'n Prentjiemooi ligging, maar nie só mooi dat die WP Rugbyunie bereid is om R1,5 miljoen huurgeld per wedstryd te betaal vir die gebruik van die DHL-stadion nie. Foto: Getty Images
Die Westelike Provinsie Rugbyunie (WPRU) en die Kaapstad-metroraad het mekaar skynbaar om die onderhandelingstafel gevind oor kwessies wat wrywing veroorsaak het met die verhuringsooreenkoms vir die DHL-stadion.
Seker die grootste probleem was die vooruitsig van huurbetalings – in die Curriebeker-reeks sowel as die Verenigde Rugbykampioenskap – van R1,5 miljoen per wedstryd. Dit sou beteken dat die WPRU, meer dikwels as nie, nie eers die onkoste van die huurbetalings deur kaartjieverkope sou kon verhaal nie. 'n Kleiner huurbedrag geld wel weens die Covid-19-regulasies wat toeskouers se bywoning beperk.
Hoewel die WPRU se onderhandelingspan destyds tot die hoofbepalings van 'n ooreenkoms tot daardie bedrag ingestem het, dreig dit om die gans wat die goue eiers lê van kant te maak. Dit was duidelik uit die bywoning van die Stormers en WP se wedstryde dat die bywoningskultuur by Nuweland weens die pandemie in die slag gebly het.